T.TAU01 - “Ti’aturi : Te mana ‘ite o te mana vaerua.”
Te reo vaerua nō te pō. 
’Ia haere mai ’oe  
’Ia pārahi mai ’oe 
E turi tō’u turi  
I te vauvaura’a ra’a tupuna.
’Ia tomo mai ’oe i tō’u nei vaerua 
’Ia hōtaratara tō’u nei mānava 
I te maruao, i te marupō 
I te ti’aturira’a i te reo vaerua nō te pō.
’Ei HAEREPŌ nō ’oe 
’Ei mata, ’ei ’ite nō ’oe 
’Ei vaha, ’ei parau nō ’oe 
Tei pō’iha i te ’ite ’e te pa’ari 
Tei ti’aturi i te reo vaerua nō te pō.
’Ua pō, ua nānā, ua neva, ua ’āhu’ihu’i tō mata 
’Ua vāvā, ua muhumuhu, ua tūoro tō vaha 
’Ia pīna’i tō reo vaerua nō te pō 
’Ia ti’aturi rā ! 
’Ei ora nō ’oe i te arati’a aneane 
’Ei pohe nō ’oe i te arati’a tūrehurehu 
’Ei ruperupera’a nō ’oe 
’Ei tāfetafetara’a nō ’oe 
’Ia ti’aturi rā i te mana ’ite o te reo 
’Ia ti’aturi rā i te mana vaerua o te reo.
E reo MAU tō’u 
E ’ore roa e MOU 
’Ua TI’A ’e ua TI’A 
’Ua TURI ’e ua TURI i te reo tāfetafeta 
’A TI’ATURI RĀ !
I ’ūmere teniteni noa na vau i tō reo vaerua 
I mau tūtūa’au noa na vau i tō iho vaerua 
I ti’aturi noa na vau i tō mana vaerua 
I ’ore roa ia ’o ia i hi’a 
’Ei ’āvei’a aneane rā i te pōuri.
« ’Ātire i te tūmā iā ’oe ! 
E reo vaerua tō ’oe ! 
E reo vaerua nō te pō tō ’oe ! » 
’A TI’A ’e ia TURI i te arata’i tūrehurehu ! 
’ A TI’A ’e ia TURI i te reo vaerua ’ore ! 
’A TI’ATURI rā i te mana ’ite o te mana vaerua !
Te moe nō te pō ’ei ’āvei’a nō te ao. 
’Ia fa’aheimoe hia 
’Ia pi’i-vaerua-hia 
E uru tō mānava 
I te mana o te pō 
E uru tō mānava 
I te mana o te moe-vaerua.
’Ei moe nō te pō 
’Ei ’āvei’a nō te ao 
’Ei ti’aturira’a nō te māramarama. 
’Ei moe nō tō’u tupuna vahine 
TEHAPAI A PARUPARU
’Ei tāpa’o nō te pō 
’Ei tātarara’a rā nō te ao 
’Ia ti’aturi rā i tō mana 
’Ia ti’aturi rā ’ei ’āvei’a ho’i nō te ao.
I moe noa na vau i te moe-ātea 
I moe noa na vau i te moe-tupuna 
I te ru’i ’ārumaruma 
I te ata rūpehu.
Feifeiāpō hanihani vaerua 
Haumoe nō te peho 
Haumoe marumaru 
I te moe nō te pō.
I tōihoiho na te rā i te ’iriātai 
Tāipe ātea nō te pō 
« ’A ti’a rā e a’u tama ! » 
Te tama nō te ao ! 
Te tama nō te pō !
« ’Ātire i te tūmā iā ’oe ! 
E tama fefeiāpō ’oe 
E ’ārere nō te moe-tupuna 
Te moe nō te po 
Te moe-vaerua 
’A ti’aturi i te mana o te moe 
’Ei ’āvei’a teatea nō ’oe 
E a’u tama ! »
Te muhumuhu o te anu tōhinu :« A ti’aturi i te ohi Mā’ohi, A ti’aturi i tō a’a iho, 
A ti’aturi i te ’aha tupuna.» 
I te marumaru o te pō 
I te anu tōhinu 
Tauahi iho nei i tō’u tino ta’ata 
Tō’u tino nō te ao 
Tauahi iho nei i tō’u tino vaerua 
Tō’u tino nō te pō 
Ti’aturi iho ra i te anu tōhinu 
Ti’aturi iho ra i te ohi Mā’ohi 
I ’ore roa tō’u vaerua i feafeau 
I te muhumuhu o te anu nō te pō : 
« E a’u tama, a ti’aturi ! »
I te marū teatea o tō’u metua fānau 
I te marū teatea o tō’u fenua fānau 
’Ua vevo te vivo tupuna 
I te ’ūmere teniteni o tō’u pū fenua 
I te ’ūmere teniteni o tō’u a’a iho 
Ti’aturi iho ra i te anu tōhinu 
Ti’aturi iho ra i tō pū fenua 
Ti’aturi iho ra i tō a’a iho 
I ’ore roa tō’u vaerua i feafeau 
I te muhumuhu o te anu nō te pō : 
« E a’u tama, a ti’aturi ! »
’Ei mēhara tupuna 
’Ei tenitenira’a nō tō’u va’a mata’eina’a 
I muhumuhu na tō te pō 
I muhumuhu na tō tupuna 
I muhumuhu na te anu nō te pō 
Tei tāvai i tō’u nei vaerua
Puihauhau te Mehau
I vevo ’e i vevo noa na te ta’i ’āi’a 
I vevo ’e i vevo noa na tō reo tupuna 
I vevo ’e i vevo noa na te anu tōhinu 
« E a’u tama, a ti’aturi ! »
I ti’aturi noa na vau i te mana ’ite 
I ti’aturi noa na vau i te mana vaerua 
I ti’aturi noa na vau i te mana ’ite o te mana vaerua 
I firi noa nā vau i te ’aha tupuna 
A tahi fenu : te reo vaerua  
A rua fenu : te moe nō te pō 
A toru fenu : te muhumuhu o te anu tōhinu 
A tahi fenu, a rua fenu, a toru fenu, ua torotoro te ’aha tupuna 
’Ei aveave nō te u’i hou 
« E a’u tama, a ti’aturi ! »
I ti’aturi noa na vau 
I ti’aturi noa na ’oe 
I ti’aturi noa na tātou 
I te reo vaerua nō te pō
’Ei arati’a aneane 
Nō’u, nō ’oe, nō tātou : te ohi Mā’ohi.
I ti’aturi noa na vau 
I ti’aturi noa na ’oe 
I ti’aturi noa na tātou 
I te moe nō te pō 
’Ei ’āvei’a nō te ao 
Nō’u, nō ’oe, nō tātou : te ohi Mā’ohi.
I ti’aturi noa na vau 
I ti’aturi noa na ’oe 
I ti’aturi noa na tātou 
I te muhumuhu o te anu tōhinu 
’Ei ara tūrama 
Nō’u, nō ’oe, nō tātou : te ohi Mā’ohi.
’Ua torotoro, ua aveave tō ’aha tupuna i te mana vaerua nō te pō. 
’Ua torotoro, ua aveave tō a’a iho i te mana vaerua nō te pō. 
’ Ua mau, ua a’a, ua tupu, ua hotu te iho Mā’ohi.  
’A TI’A TE U’I HOU, ’A TURI I TE REO VAERUA ’ORE, E TI’A AI TŌ A’A IHO ! 
IA ORA.
